PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo: 2002/KV/1/1/108	Bratislava 30. 05. 2002

Protimonopolný úrad Slovenskej republiky, odbor dohôd obmedzujúcich súťaž, v správnom konaní začatom na základe návrhu podnikateľa MACH TRADE, spol. s r.o., Prevádzka Sereď, Niklová ul., 926 01 Sereď podľa § 25 ods. 1 zákona 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov, vo veci rozhodnutia o tom, že činnosti alebo konania na základe Zmluvy o odbere nebezpečného odpadu uzatvorenej dňa 10. 01. 2002 medzi podnikateľom MACH TRADE, spol. s r.o., Prevádzka Sereď, Niklová ul., 926 01 Sereď a podnikateľom LECOL, spol. s r.o., Športová 16, 015 01 Rajec nie sú v rozpore s §§ 4 a 5 zákona 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov alebo že dohoda obmedzujúca súťaž nie je v rozpore s § 6 ods. 1 zákona 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov takto

rozhodol:

na základe § 6 ods. 4 zákona 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov Zmluva o odbere nebezpečného odpadu uzatvorená dňa 10. 01. 2002 medzi podnikateľom MACH TRADE, spol. s r.o., Prevádzka Sereď, Niklová ul., 926 01 Sereď a podnikateľom LECOL, spol. s r.o., Športová 16, 015 01 Rajec nie je v rozpore s § 4 zákona 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov.

Odôvodnenie:

Svojím podaním zo dňa 04. 03. 2002 podnikateľ MACH TRADE, spol. s r.o., Prevádzka Sereď, Niklová ul., 926 01 Sereď (ďalej len „MACH TRADE, spol. s r.o.“) požiadal Protimonopolný úrad Slovenskej republiky (ďalej len „úrad“) o vydanie rozhodnutia, či Zmluva o odbere nebezpečného odpadu uzatvorená s podnikateľom LECOL, spol. s r.o., Športová 16, 015 01 Rajec (ďalej len „LECOL, spol. s r.o.“) dňa 10. 01. 2002 (ďalej len „zmluva“) nie je v rozpore s §§ 3 a 4 zákona o ochrane hospodárskej súťaže. Úrad posúdil podanie podľa jeho obsahu v zmysle § 19 ods. 2 zákona 71/1967 Zb. o správnom konaní (ďalej len „správny poriadok“). Keďže z podania vyplývalo, že ide o návrh v zmysle § 6 ods. 4 zákona 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov (ďalej len „zákon“), dňa 04. 03. 2002 začalo správne konanie vo veci vydania rozhodnutia o tom, že činnosti alebo konania na základe zmluvy nie sú v rozpore s §§ 4 a 5 zákona alebo že dohoda obmedzujúca súťaž nie je v rozpore s § 6 ods. 1 zákona. Účastníkmi konania sú MACH TRADE, spol. s r.o. a LECOL, spol. s r.o.

Podnikateľ MACH TRADE, spol. s r.o. má ako predmet činnosti v obchodnom registri, oddiel Sro, vložka číslo 12951/T, okrem iných činností zapísaný aj podnikanie v oblasti nakladania s odpadmi. Na vykonávanie koncesovanej živnosti „podnikanie v oblasti nakladania s odpadmi“ bola dňa 18. 03. 1998 podnikateľovi MACH TRADE, s.r.o. udelená aj koncesná listina, vydaná Okresným úradom Bratislava 2, ev. č. OŽR – 98/00573/004, reg. č. 1026/98. Spoločnosť MACH TRADE, s.r.o., ako jediná na území Slovenskej republiky, vlastní technológiu spracovania odpadových akumulátorov, ktorá zodpovedá zákonom o ochrane životného prostredia Slovenskej republiky.

Predmetom činnosti podnikateľa LECOL, spol. s r.o. je podľa výpisu z obchodného registra, Okresný súd Žilina, oddiel Sro, vložka číslo 2046/L okrem iných činností aj veľkoobchodná činnosť a sprostredkovanie obchodu; sprostredkovanie obchodu s palivom, rudami, kovom a  techn. chemikáliami; veľkoobchod s cemickými výrobkami; podnikanie v oblasti nakladania s odpadmi; výroba a odby zvlášť nebezpečných jedov.

Predmetom zmluvy medzi zmluvnými stranami je odber nebezpečného odpadu vykonávaný spoločnosťou MACH TRADE, spol. s .r.o.: olovené batérie, kat. č. 16 06 01; olovo, kat. č. 17 04 03; niklovo-kadmiové batérie, kat. č. 16 06 02; kyselina sírová, kat. č. 06 01 01; oddelene zhromažďovaný elektrolyt z batérií a akumulátorov, kat. č. 16 06 06 alebo iných spracovateľných olovených odpadov.

Podľa § 8 zákona 223/2001 Z.z. o odpadoch a o zmene a doplnení niektorých zákonov (ďalej len „zákon o odpadoch“) na nakladanie s opotrebovanými batériami a akumulátormi obsahujúcimi niektoré nebezpečné látky sa vyžaduje autorizácia udelená Ministerstvom životného prostredia Slovenskej republiky. Podľa § 41 zákona o odpadoch držiteľ opotrebovaných batérií a akumulátorov uvedených v prílohe č. 7 zákona o odpadoch je povinný ich odovzdať na zhodnotenie a zneškodnenie len držiteľovi autorizácie.

Úrad posúdil jednotlivé ustanovenia predmetnej zmluvy a prišiel k záveru, že neobsahujú dojednania obmedzujúce hospodársku súťaž v zmysle § 4 zákona.

Úrad listom č. 995/PMÚ SR/2002 zo dňa 19. 04. 2002 a listom č. 1311/ PMÚ SR/2002 zo dňa 19. 04. 2002 vyzval účastníkov konania, aby sa pred vydaním rozhodnutia vo veci ústne alebo písomne vyjadrili k jeho podkladu a k spôsobu jeho zistenia, prípadne navrhli jeho doplnenie. Účastníci konania v stanovenej lehote svoje právo nevyužili.

Na základe uvedených skutočností, úrad rozhodol tak, ako je uvedené vo výrokovej časti tohto rozhodnutia.

Poučenie:

Podľa § 34 ods. 1 v spojení s § 18 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov proti tomuto rozhodnutiu možno podať rozklad Rade úradu prostredníctvom odboru dohôd obmedzujúcich súťaž do 15 dní odo dňa doručenia rozhodnutia.

V zmysle § 61 ods. 1 zákona č. 71/1967 Zb. o správnom konaní má včas podaný rozklad odkladný účinok.

								
							Ing. Ján Šufliarsky
					    riaditeľ odboru dohôd obmedzujúcich súťaž

Rozhodnutie sa doručí:
1. MACH TRADE, spol. s r.o., Prevádzka Sereď, Niklová ul., 926 01 Sereď
2. LECOL, spol. s r.o., Športová 16, 015 01 Rajec